Document ID: 32012R0471

KOMISSION ASETUS (EU) N:o 471/2012,
annettu 4 päivänä kesäkuuta 2012,
Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse lysotsyymin (E 1105) käytöstä oluessa
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan ja 30 artiklan 5 kohdan,
sekä katsoo seuraavaa:
(1)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Tätä luetteloa voidaan muuttaa elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetussa Euroopan parlamentin ja neuvoston asetuksessa (EY) N:o 1331/2008 (2) tarkoitetun menettelyn mukaisesti.
(3)
Asetuksen (EY) N:o 1331/2008 3 artiklan 1 kohdan nojalla unionissa hyväksyttyjen elintarvikelisäaineiden luettelo voidaan saattaa ajan tasalle joko komission aloitteesta tai asiaa koskevan hakemuksen johdosta.
(4)
Hakemus lysotsyymin (E 1105) käytön hyväksymiseksi oluen säilöntäaineena on esitetty ja toimitettu jäsenvaltioiden saataville.
(5)
Useimmat panimot käyttävät oluissaan steriilisuodatusta tai pastörointia estämään bakteerien aiheuttamaa pilaantumista varastoinnin aikana ennen oluen kulutusta. Joidenkin erikoisoluiden, kuten pintahiivaoluiden, joiden valmistusprosessissa käytetään jälkikäymistä - esimerkiksi tynnyrissä kypsyvä olut ja pullo-olut - osalta tällaiset käsittelyt eivät ole mahdollisia, koska oluessa esiintyvät elävät mikro-organismit ovat osa kyseisten oluiden tuotantoprosessia. Lysotsyymi (E 1105) on osoittautunut sopivaksi antibakteeriseksi aineeksi oluen valmistukseen, ja se estää tehokkaasti valmiisiin oluisiin lisätyn maitohappobakteerin kasvua.
(6)
Lysotsyymi (E 1105) kuuluu lisäaineryhmään, jolle ei ole vahvistettu hyväksyttävää päiväsaantia (3). Tämä merkitsee sitä, että se ei aiheuta terveysvaaraa sellaisina määrinä käytettäessä, mikä on tarpeen halutun teknologisen vaikutuksen aikaansaamiseksi. Tämän vuoksi on aiheellista sallia lysotsyymin (E 1105) käyttö sellaisten oluiden säilöntäaineena, joita ei pastöroida tai steriilisuodateta.
(7)
Elintarvikkeiden muiden lisäaineiden kuin väri- ja makeutusaineiden erityisistä puhtausvaatimuksista 27 päivänä elokuuta 2008 annetun komission direktiivin 2008/84/EY (4) mukaan lysotsyymia (E 1105) saadaan kananmunan valkuaisesta. Kananmunat ja kananmunatuotteet on lueteltu myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 20 päivänä maaliskuuta 2000 annetun Euroopan parlamentin ja neuvoston direktiivin 2000/13/EY liitteessä IIIa (5). Kyseisen entsyymin esiintyminen oluissa on mainittava edellä mainitun direktiivin vaatimusten mukaisesti oluen merkinnöissä.
(8)
Komissio pyytää asetuksen (EY) N:o 1331/2008 3 artiklan 2 kohdan nojalla Euroopan elintarviketurvallisuusviranomaiselta lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska lysotsyymin (E 1105) käytön hyväksyminen säilöntäaineena oluissa merkitsee edellä tarkoitetun luettelon sellaista ajan tasalle saattamista, jolla ei todennäköisesti ole vaikutusta ihmisten terveyteen, Euroopan elintarviketurvallisuusviranomaiselta ei ole tarpeen pyytää lausuntoa.
(9)
Euroopan parlamentin ja neuvoston asetuksen (EY) N:o 1333/2008 liitteen II muuttamisesta vahvistamalla unionissa hyväksyttyjen elintarvikelisäaineiden luettelo 11 päivänä marraskuuta 2011 annetun komission asetuksen (EU) N:o 1129/2011 (6) siirtymäsäännösten mukaan unionissa elintarvikkeissa käytettäväksi hyväksyttyjen elintarvikelisäaineiden luetteloa ja niiden käyttöä koskevia edellytyksiä käsittelevää liitettä II sovelletaan 1 päivästä kesäkuuta 2013. Jotta lysotsyymin (E 1105) käyttö oluessa voidaan sallia ennen kyseistä päivämäärää, kyseisen lisäaineen käytölle on tarpeen vahvistaa aikaisempi soveltamispäivä.
(10)
Sen vuoksi asetuksen (EY) N:o 1333/2008 liitettä II olisi muutettava.
(11)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liite II tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä kesäkuuta 2012.

Labels: 0
3
17